মুম্বইয়ে মর্মান্তিক পরিণতি বাংলার পরিযায়ী শ্রমিকের, শোকে পাথর পরিবার

ওয়েব ডেস্ক: ভাতের খোঁজে ভিন রাজ্যে পাড়ি দিয়েছিলেন, কিন্তু সেখানে নেমে এল মৃত্যু। মহারাষ্ট্রে কাজে গিয়ে প্রাণ হারালেন বাংলার এক পরিযায়ী শ্রমিক (Migrant Labor of West Bengal)। মুম্বইয়ে (Mumbai) রাজমিস্ত্রির কাজ করতে গিয়ে স্থানীয় এক যুবকের সঙ্গে বিবাদের জেরে লোহার রডের আঘাতে মৃত্যু হল মুর্শিদাবাদের (Murshidabad) রেন্টু শেখের। এই মৃত্যু কি আরেকটি সংখ্যায় পরিণত হবে, নাকি দোষীদের শাস্তি হবে? সেদিকে তাকিয়ে বাংলার পরিযায়ী শ্রমিক সমাজ।

মুর্শিদাবাদ জেলার রানিতলা থানার হাজীগঞ্জ এলাকার বাসিন্দা রেন্টু শেখ ছিলেন সংসারের একমাত্র রোজগেরে। প্রায় সাত মাস আগে পেটের দায়ে কাজের সন্ধানে মুম্বই যান তিনি। পরিবার, স্ত্রী-সন্তান রেখে ভিন রাজ্যে শ্রম দিয়ে বাঁচার লড়াই চালাচ্ছিলেন তিনি। কিন্তু তার পরিণাম যে মৃত্যু হবে, তা স্বপ্নেও ভাবেননি কেউ।

আরও পড়ুন: বরফ পড়ছে পুরুলিয়ায়! তাপমাত্রা কি হিমাঙ্কের নিচে? দেখুন বড় খবর

রেন্টু শেখের পরিবার সূত্রে জানা গিয়েছে, ৯ জানুয়ারি সকালে শেষবার তাঁর সঙ্গে ফোনে করা হয় পরিবারের। তখনও সব ঠিকঠাকই ছিল। কিন্তু রাত প্রায় আটটা নাগাদ আচমকাই এক স্থানীয় ব্যক্তি ফোন করে পরিবারকে জানায়, রেন্টুকে নৃশংসভাবে হাতুড়ি দিয়ে পিটিয়ে খুন (Murder) করা হয়েছে।

এই খবর পৌঁছতেই হাজীগঞ্জ জুড়ে নেমে আসে শোক আর আতঙ্কের কালো ছায়া। কান্নায় ভেঙে পড়ে পরিবার। একইসঙ্গে এই ঘটনার পর প্রশ্ন উঠছে, কী অপরাধ ছিল রেন্টুর? কারা এই বর্বর হত্যার সঙ্গে জড়িত? সবচেয়ে ভয়ঙ্কর বিষয় হল, যে কোম্পানির হয়ে রেন্টু কাজ করতেন, সেই কোম্পানি পরিবারের সঙ্গে এখনও কোনও যোগাযোগই করেনি। ভিন রাজ্য থেকে দেহ কীভাবে ফিরবে, সেই চিন্তায় দিশেহারা রেন্টুর পরিবার।